Document ID: /roh_data/filtered/fineweb-2-filterrobots_roh.jsonl.gz/41646

Cunter il virus da corona saja cuntanschida in'immunitad da basa, di la media chantunala Marina Jamnicki envers RTR. Il virus è qua e vegnia er a restar qua. Quai saja er uschia cun auters scherms infectus sco la grippa. L'atun s'augmentian ils cas dad infects per regla, ma en quants cas ch'i sa tractia da corona na po la media betg dir – i na vegnia betg pli testà mintga cas.
In dumber minim en congual cun l'atun passà
I dettia circa mintga di radund 20 tests da corona positivs, il dumber inuffizial na possian ins betg eruir. I na vegnia betg pli testà mintga pazient u pazienta che ha sintoms. In impurtant indizi saja ch'en Grischun na saja nagin il mument en l'ospital pervi da corona. Quai saja in stadi stabil, ins saja uss en la fasa post-pandemica. I dettia cas da corona, ma ussa possian ins sa cuntegnair sco d'ina grippa – star a chasa sch'ins è malsaun. Il dumber da cas dad infecziuns respiratoricas saja pli aut che la stad, ma bler pli bass en congual cun l'atun passà.
Per l'atun e l'enviern spetga la media chantunala pia bain in augment da cas da corona, ma quel vegnia ad esser minim, perquai che la gronda part da la populaziun saja u vaccinada u haja gì corona e saja perquai immuna.
Dovri in'ulteriura vaccinaziun?
Quest atun datti ina nova vaccinaziun cunter corona. Quella vegn dentant be cussegliada a glieud cun in aut ristg d'avair in grev decurs da la malsogna. Ins haja stuì constatar che la vaccinaziun n'impedeschia betg dal tuttafatg da s'infectar cun corona, di Jamnicki, ma ella po levgiar il decurs ed uschia reducir il privel.
I na dettia nagina recumandaziun generala areguard las mascrinas. Quai saja ina decisiun persunala per proteger sasez ubain auters.
La virola selvadia
Da la virola selvadia n'haja il chantun naginas cifras, di la media chantunala. Quai per il motiv ch'i na saja betg obligatoric d'annunziar mintga cas. En congual cun corona è questa infecziun bler pli infectusa. Sche 100 persunas sajan en ina stanza ed ina persuna infectada cun la virola selvadia entria, sajan suenter prest tut las persunas pertutgadas. Il virus tutgia svelt bleras persunas, ma l'avantatg saja ch'ins è suenter immun per tut la vita.
Per ils uffants na saja la malsogna nagina sfida, di Marina Jamnicki, ma la malsogna vegnia pli e pli greva cun la vegliadetgna. Ed era periclitadas: dunnas en speranza. Damai è il cussegl cler: in uffant malsaun duai restar a chasa e betg ir a scola u scolina.
En connex cun la vaccinaziun haja era dà ina midada quest onn. Da nov vegn cusseglià da vaccinar cunter la virola selvadia gia ils uffants, e quai a partir dad in onn.
Or da l'archiv: